Αθλητική Ένωση Λάρισας (ποδόσφαιρο ανδρών)

Η **Αθλητική Ένωση Λάρισας** (**Α.Ε.Λ.**) είναι ελληνικό αθλητικό σωματείο το οποίο εδρεύει στη Λάρισα και ιδρύθηκε στις 17 Μαΐου 1964.**** Τα χρώματα της είναι το βυσσινί και το λευκό, και το έμβλημά της είναι ένα αγέρωχο άλογο σηκωμένο στα πίσω πόδια.

Αποτελεί την μοναδική ελληνική επαρχιακή ομάδα που έχει καταφέρει να κατακτήσει το Πρωτάθλημα Ελλάδας και αυτό πραγματοποιήθηκε κατά την λεγόμενη χρυσή δεκαετία της, την περίοδο 1987–1988, ενώ επίσης έχει κατακτήσει δύο Κύπελλα Ελλάδας (1984–1985, 2006–2007). Επίσης αποτελεί την μοναδική ελληνική ομάδα που έχει κατακτήσει όλα τα πρωταθλήματα και κύπελλα σε εθνικές επαγγελματικές κατηγορίες: Α' Εθνική, Α2, Σούπερ Καπ Α2 Εθνικής, Β', Γ' Εθνική, Κύπελλο Ελλάδος και Κύπελλο Γ' Εθνικής, καθώς και Σούπερ Καπ Ερασιτεχνών (δεν έχει κατακτήσει μόνο το Σούπερ Καπ Ελλάδας -2 φορές σε τελικό- ενώ δεν έχει συμμετάσχει στο Κύπελλο Ερασιτεχνών και τη Δ' Εθνική). Η Α.Ε.Λ. έχει συμμετάσχει επίσης σε ευρωπαϊκούς αγώνες, όπως το Κύπελλο UEFA (σημερινό UEFA Europa League) το 2007. Η ομάδα έχει συνεχίσει να αναπτύσσεται και να εξελίσσεται, δίνοντας σημαντικές συμβολές στον ελληνικό ποδοσφαιρικό χώρο.

Αγωνιστική έδρα όλων των επίσημων αγώνων των τελευταίων ετών της ομάδας αποτελεί το AEL FC Arena το οποίο έχει χωρητικότητα 16.118 θέσεων. Η ομάδα έχει πολλούς φανατικούς οπαδούς και έχει δημιουργήσει μία έντονη ανταγωνιστική σχέση με άλλες ομάδες της Ελλάδας, όπως ο ΠΑΟΚ και ο Ολυμπιακός. Συνολικά, έχει αποδειχθεί ένα από τις πιο σημαντικά και αναγνωρίσιμα σωματεία ποδοσφαίρου στην Ελλάδα και στον ευρύτερο παγκόσμιο χώρο του αθλήματος.

Το τμήμα ποδοσφαίρου της Α.Ε.Λ. από την αγωνιστική περίοδο 2025–2026 αγωνίζεται στο πρώτο τη τάξει πρωτάθλημα της Α1 Εθνικής Κατηγορίας (Super League 1), με την επωνυμία «**Αθλητική Ένωση Λάρισας [[Ποδοσφαιρική Ανώνυμη Εταιρεία]]**» και με τον διακριτικό τίτλο «**[[Ποδοσφαιρική Ανώνυμη Εταιρεία|Π.Α.Ε.]] Α.Ε.Λ. Novibet**».

## Ιστορία
### Η ίδρυση και τα πρώτα χρόνια

Μετά από πολλές συσκέψεις και συζητήσεις πραγματοποιήθηκε στο Δημοτικό Ωδείο Λάρισας η τελική συνέλευση των ποδοσφαιρικών σωματείων του νομού που εκτός των άλλων αποφάσισε και τη συγχώνευση των: Άρη, Ηρακλή, Λαρισαϊκού και Τοξότη. Τα πρώτα χρώματα της ομάδας ήταν το άσπρο και το μαύρο, αλλά μετά από νέα συνέλευση αποφασίστηκε το πορφυρό χρώμα (βυσσινί) που χαρακτήριζε τα ρούχα των Βυζαντινών Αυτοκρατόρων και όπου ισχύει μέχρι σήμερα. Ως έμβλημα αποφασίστηκε να είναι το άλογο το οποίο είχε βρεθεί απεικονισμένο σε αρχαίο νόμισμα. Ως έδρα ορίστηκε το Στάδιο Αλκαζάρ.

Η ΑΕΛ δύο αγωνιστικές πριν το τέλος του πρωταθλήματος Β΄ Εθνικής 1972–73 εξασφάλισε την άνοδο της με επικράτηση 2–0 επί της Νίκης στο Στάδιο Αλκαζάρ. Στην τελευταία αγωνιστική νίκησε με 3–0 την Καλλιθέα και πανηγύρισε την πρώτη της άνοδο στην Α’ Εθνική.

Τον Ιούνιο του 1975, η ΑΕΛ μετά από απογοητευτική πορεία στο πρωτάθλημα της Α' Εθνικής υποβιβάστηκε στη δεύτερη κατηγορία. Τρία χρόνια αργότερα, τον Ιούνιο του 1978, η εκτός έδρας νίκη της ΑΕΛ επί του Μακεδονικού στην Ευκαρπία με 4–1, την επανάφερε στην Α’ Εθνική.

Το καλοκαίρι του 1977 νέος πρόεδρος ανέλαβε ο Σταύρος Τουρλακόπουλος (ο τελευταίος πριν τη δημιουργία της ΠΑΕ και μετέπειτα για χρόνια του Τοξότη Λάρισας) και προσέλαβε προπονητή τον Παύλο Γρηγοριάδη με έμφαση στην προώθηση νέων ταλέντων από τη Λάρισα και τη Θεσσαλία, όπως Γιάννης Βαλαώρας, Γιώργος Πλίτσης, Δημήτρης Μουσιάρης, Νίκος Πατσιαβούρας, Θανάσης Καναράς, Θεόδωρος Μανδραβέλης, Αναστάσιος Μπουφίκος, Βαγγέλης Λίταινας, Βαγγέλης Ζαφειρίου, Γιώργος Θεοδώρου. 

#### Ιστορικά γεγονότα
Στις 8 Μαΐου 1966, οι περίπου 2.000 οπαδοί της ΑΕΛ που ακολούθησαν την ομάδα για τον αγώνα με τον Βύζαντα Μεγάρων έγιναν μάρτυρες επιθέσεων πριν, κατά τη διάρκεια και μετά το τέλος του αγώνα. Η Α.Ε.Λ. με 10 παίκτες (λόγω αποβολής του Κυριακίδη) από το πρώτο δεκάλεπτο, χωρίς την παρουσία του Δημήτρη Ζάμπα που τραυματισμένος μεταφέρθηκε στο νοσοκομείο πριν την έναρξη του αγώνα και με 3 από τους 10 εναπομείναντες παίκτες, λόγω τραυματισμού, να έχουν τυπική παρουσία, ηττήθηκε με 6–0. Την επόμενη μέρα του αγώνα κυκλοφόρησε από φιλάθλους της ομάδας η "Μαύρη Βίβλος" στο τότε ζαχαροπλαστείο "Ελληνικόν" (απέναντι από το σημερινό Δημαρχείο), όπου οι οπαδοί της ΑΕΛ υπέγραψαν καταδικάζοντας τα έκτροπα των Μεγάρων.

Στις 25 Ιουνίου 1972, η ΑΕΛ ήταν μια νίκη μακριά από την πολυπόθητη άνοδο στην Α’ Εθνική. Αντίπαλος στον αγώνα αλλά και στην υπόθεση της ανόδου ήταν ο Πανσερραϊκός. Οι 4.000 περίπου οπαδοί της ΑΕΛ προσπαθώντας να προστατευθούν εισέβαλαν στον αγωνιστικό χώρο. Τα γεγονότα συνεχίστηκαν την επόμενη μέρα στη Λάρισα όπου έγινε παλλαϊκό συλλαλητήριο διαμαρτυρίας που ήταν από τα πρώτα χρονικά και πανελλαδικά στην περίοδο της επταετίας, με τους οπαδούς της ΑΕΛ να "επαναστατούν" και κατά της δικτατορίας, κατεβάζοντας τη σημαία που υπήρχε στην κεντρική πλατεία, σπάζοντας τις ταμπέλες της ΓΓΑ στο γήπεδο Αλκαζάρ και καταστρέφοντας το γνωστό μαγαζί "Σερραϊκόν", αναγκάζοντας τον τότε Διοικητή Ασφάλειας Λάρισας να καλέσει το διοικητικό συμβούλιο της ΑΕΛ σε αίθουσα του Δημοτικού Ωδείου για να λογοδοτήσει για τα γεγονότα, προειδοποιώντας μάλιστα για σύγκρουση. Η ΑΕΛ κατέθεσε ένσταση στη διοργανώτρια αρχή (ΕΠΟ) για αντικανονική συμμετοχή ενός παίκτη του Πανσερραϊκού που έγινε δεκτή κερδίζοντας αρχικά τον αγώνα "στα χαρτιά", όμως ο σερραϊκός σύλλογος άσκησε έφεση και τελικά ο αγώνας κατοχυρώθηκε σε αυτόν.

Στις 30 Ιουλίου 1979, η  εποχή του επαγγελματικού ποδοσφαίρου ξεκινά και η ΑΕΛ προχωρά στη σύσταση ΠΑΕ.

Στις 6 Σεπτεμβρίου του 1979, σκοτώνονται σε τροχαίο δυστύχημα στο ύψος του Κάστρου Βοιωτίας (111ο χλμ. Αθηνών – Λαμίας) οι Δημήτρης Κουκουλίτσιος και Δημήτρης Μουσιάρης, πηγαίνοντας να ενσωματωθούν στην αποστολή της εθνικής Ελπίδων που θα ταξίδευε για αγώνα στην Οδησσό της πρώην Σοβιετικής Ένωσης. Ο τρίτος της παρέας Γιάννης Βαλαώρας, που συνταξίδευε, γλίτωσε βαριά τραυματισμένος.

### Η επιτυχημένη δεκαετία του 1980
Το 1982 στο Στάδιο Νίκος Γκούμας η ΑΕΛ συμμετείχε στον πρώτο τελικό κυπέλλου (1981–82) της ιστορίας της με αντίπαλο τον Παναθηναϊκό, όπου ηττήθηκε με 1–0. Την επόμενη χρονιά, στο ντέρμπι κορυφής, η ΑΕΛ νίκησε τον Oλυμπιακό στο Στάδιο Καραϊσκάκη με 1–0, με σκόρερ τον Κώστα Μαλουμίδη, αλλά τελικά τερμάτισε στη δεύτερη θέση του πρωταθλήματος (1982–83).

Η δεύτερη συμμετοχή της ΑΕΛ σε τελικό κυπέλλου (1983–84) πραγματοποιήθηκε με αντίπαλο και πάλι τον Παναθηναϊκό. Στο ΟΑΚΑ, κατώτερη των προσδοκιών, η ΑΕΛ ηττήθηκε με 2–0, αλλά εξασφάλισε την ευρωπαϊκή συμμετοχή της στο κύπελλο Κυπελλούχων της επόμενης περιόδου (1984–85).

Στην τρίτη συμμετοχή της ομάδας σε τελικό κυπέλλου (1984–85), η ΑΕΛ νίκησε στο ΟΑΚΑ, μπροστά σε 15.000 και πλέον φίλους της, τον τότε πρωταθλητή ΠΑΟΚ με 4–1 και κατέκτησε τον πρώτο τίτλο της ιστορίας της.

#### Πρωταθλήτρια Ελλάδας 1988

Τον Μάρτιο του 1988, ανακοινώθηκε η απόφαση του αθλητικού δικαστή με την οποία αφαιρέθηκαν 4 βαθμοί από την πρωτοπόρο στο πρωτάθλημα ΑΕΛ λόγω του ότι ο ποδοσφαιριστής της Γκεόργκι Τσίνγκοφ βρέθηκε θετικός στην ουσία κωδεΐνη σε έλεγχο που έγινε μετά τον αγώνα με τον Παναθηναϊκό στις 27/12/1987. Οπαδοί της ομάδας απέκλεισαν την εθνική οδό και τις γραμμές των τραίνων με αποτέλεσμα να κοπεί η Ελλάδα στη μέση. Κάτω από την πίεση των γεγονότων, στις 21/03/1988 τροποποιήθηκε το άρθρο 32 του ΚΑΠ και εναρμονίστηκε με την ισχύουσα από τότε νομοθεσία όλων των χωρών–μελών της UEFA, όπου η ομάδα δεν φέρει ευθύνη και δεν τιμωρείται σε περίπτωση ντοπαρισμένου παίκτη της. Αυτή η απόφαση είχε ως αποτέλεσμα από τη μια να παραμείνει η τιμωρία στον ποδοσφαιριστή και από την άλλη οι βαθμοί να επιστραφούν στην ομάδα.

Η Α.Ε.Λ. υπό την τεχνική ηγεσία του Γιάτσεκ Γκμοχ κατέκτησε και μαθηματικά το πρώτο πρωτάθλημα Α’ Εθνικής στην ιστορία της, τον Μάιο του 1988, κερδίζοντας στο  Αλκαζάρ με 1–0 τον Ηρακλή με γκολ του αείμνηστου Γιώργου Μητσιμπόνα στο 88’ του αγώνα. Έγινε έτσι η πρώτη, και μοναδική μέχρι σήμερα, ομάδα από την επαρχία (εκτός Αθήνας, Θεσσαλονίκης) η οποία έχει κατακτήσει το Πρωτάθλημα Ελλάδας.

#### Ιστορικά γεγονότα
14/09/1983: Το Στάδιο Αλκαζάρ φόρεσε τα γιορτινά του για να υποδεχτεί τον πρώτο εντός έδρας αγώνα της ΑΕΛ στις ευρωπαϊκές διοργανώσεις. Για το κύπελλο ΟΥΕΦΑ η ΑΕΛ υποδέχθηκε την ουγγρική Χόνβεντ Βουδαπέστης την οποία νίκησε με 2–0. Στον επαναληπτικό οι Ούγγροι με 3–0 μετά και από παράταση πήραν την πρόκριση για τον επόμενο γύρο

07/11/1984: Στη Γενεύη 2.000 οπαδοί της ΑΕΛ πανηγύρισαν μια ιστορική εκτός έδρας νίκη επί της Σερβέτ με 1–0 (νίκη με 2–1 και στον πρώτο αγώνα στο Αλκαζάρ), που οδήγησε την ομάδα στους κορυφαίους «8» του κυπέλλου Κυπελλούχων με αντίπαλο τη Ντιναμό Μόσχας. Η πορεία που ξεκίνησε αποκλείοντας την ουγγρική Σιόφοκ (1-1 στην Ουγγαρία και 2–0 στο Αλκαζάρ) σταμάτησε τελικά στην Τιφλίδα, όπου η ΑΕΛ ηττήθηκε με 1–0 (ο πρώτος αγώνας 0–0 στο Αλκαζάρ).

18/09/1985: Αντιμετώπισε στον πρώτο γύρο της διοργάνωσης του Κυπέλλου Κυπελλόυχων, την κυπελλούχο Ιταλίας Σαμπντόρια (των πρωταθλητών κόσμου Μπορντόν, Βιέρκοβουντ, των Άγγλων άσσων Σούνες και Φράνσις και των νεαρών τότε Μαντσίνι και Βιάλι). Στον πρώτο αγώνα στο Αλκαζάρ το αποτέλεσμα ήταν 1–1, ενώ στον επαναληπτικό στη Γένοβα στις 02/10/1985 η ΑΕΛ με ένα γκολ προς το τέλος του αγώνα, ηττήθηκε με 1–0 και αποκλείστηκε.

26/10/1986: Πριν την έναρξη του αγώνα ΑΕΛ – ΠΑΟΚ σκοτώθηκε στη θύρα 10 του Αλκαζάρ ο Χαράλαμπος Μπλιώνας, θανάσιμα χτυπημένος από κροτίδα που εκτοξεύτηκε από την κερκίδα των φιλοξενούμενων, όντας ο πρώτος νεκρός στα ελληνικά γήπεδα.

07/09/1988: Η ΑΕΛ συμμετέχει για πρώτη φορά στη ιστορία της στην κορυφαία διασυλλογική Ευρωπαϊκή ποδοσφαιρική διοργάνωση, το Κύπελλο   Πρωταθλητριών  (μετέπειτα Champions League). Η ΑΕΛ ξεκίνησε εντός έδρας τις υποχρεώσεις της και αντιμετώπισε την Ελβετική Xamax Neuchatel. Η ομάδα του κάμπου άνοιξε το σκορ στο 5 με γκολ του Γιώργου Αγορογιάννη, οι Ελβετοί ισοφάρισαν στο 59' και στο 90' ο Μητσιμπόνας έγραψε το τελικό 2–1 για την ΑΕΛ.  Στον επαναληπτικό που έγινε στην Ελβετία, στις 5/10/1988, ο Βασίλης Καραπιάλης άνοιξε το σκορ για την ΑΕΛ στο 57', οι Ελβετοί με εύστοχο χτύπημα πέναλτι στο 62' ισοφάρισαν τον αγώνα ενώ στο 70' πέτυχαν το 2–1. Ακολούθησε ημίωρη παράταση και στη συνέχεια χρειάστηκε η διαδικασία των πέναλτι όπου οι Ελβετοί επικράτησαν με 3–0 και πήραν την πρόκριση για τον επόμενο γύρο του θεσμού.

### Η κρίση στη δεκαετία του 1990 και η επιστροφή
Ο κύκλος των μεγάλων επιτυχιών έκλεισε για την ΑΕΛ το 1996. Μπορεί να νίκησε στην Τούμπα τον ΠΑΟΚ με 3–2 αλλά υποβιβάστηκε για δεύτερη φορά στην ιστορία της στη Β’ Εθνική.

Τον Απρίλιο του 2001 ηττήθηκε εντός έδρας από την Καλλιθέα με 1–0 και μια ακόμη πολύ άσχημη χρονιά έκλεισε με τον υποβιβασμό της ομάδας στη Γ’ Εθνική για πρώτη φορά στην ιστορία της.

Το 2002, η ΠΑΕ ΑΕΛ εκμεταλλεύτηκε βραχύβια ευεργετική σχετική διάταξη περί ειδικής εκκαθάρισης αθλητικής ανώνυμης εταιρείας. Τον Φεβρουάριο του 2004, μετά το τέλος του καθεστώτος ειδικής εκκαθάρισης, συστάθηκε η ΠΑΕ ΑΕΛ 1964 με μεγαλομέτοχο τον ως τότε χορηγό της υπό εκκαθάριση ΠΑΕ, Νίκο Σωτηρούλη. Την περίοδο 2003–04 η Α.Ε.Λ. κέρδισε την άνοδο στη Β' Εθνική. Την τελευταία αγωνιστική νίκησε εντός έδρας με 5–1 τον Ποντιακό Νέας Σάντας, κατακτώντας έτσι τη δεύτερη προνομιούχο θέση στο πρωτάθλημα της Γ' Εθνικής. Τον Μάιο του 2005, η ισοπαλία με 1–1 με τον Α.Γ.Σ. Καστοριά ουσιαστικά οδήγησε στην άνοδο στην Α' Εθνική. Στην τελευταία αγωνιστική απέναντι στην Προοδευτική, η ΑΕΛ νίκησε με 3–1 και προβιβάστηκε και τυπικά.

Το διάστημα μεταξύ 2004–2008 στην τεχνική ηγεσία της βρέθηκε ο Γιώργος Δώνης υπό την καθοδήγηση του οποίου σημείωσε τις σημαντικότερες επιτυχίες της συγκεκριμένης περιόδου, όπως η άνοδος στην Α' Εθνική (2005), η συμμετοχή την επόμενη χρονιά (2006) στο κύπελλο Ιντερτότο, καθώς και η πρόκριση στους ομίλους του κυπέλλου UEFA (2007–08).

#### Κατάκτηση Κυπέλλου Ελλάδας 2007
Κορυφαία όλων όμως υπήρξε η κατάκτηση του κυπέλλου Ελλάδας την περίοδο 2006–07. Στην τέταρτη συμμετοχή της σε τελικό κυπέλλου η ΑΕΛ αντιμετώπισε στο Πανθεσσαλικό Στάδιο τον Παναθηναϊκό, κερδίζοντας με 2–1 μπροστά σε 13.000 και πλέον φίλους της και μετά από 22 χρόνια κατέκτησε το τρόπαιο για δεύτερη φορά στην ιστορία της, μετά την επιτυχία του 1985. Η χρονιά που ξεκίνησε από το ίδιο στάδιο τον Ιούλιο του 2006 αντιμετωπίζοντας την τουρκική Κάισερισπορ για το κύπελλο Ιντερτότο (0–0 στον πρώτο αγώνα και ήττα 2–0 στον επαναληπτικό) ολοκληρώθηκε στην Καλαμαριά μπροστά σε 4.000 Λαρισαίους εκδρομείς όπου η Α.Ε.Λ. με τη νίκη της με 2–1 επί του τοπικού Απόλλωνα παρέμεινε στην Α’ Εθνική.

#### Ιστορικά γεγονότα
13/9/1997: Ο Γιώργος Μητσιμπόνας σκοτώθηκε σε τροχαίο δυστύχημα λίγο πριν την Γιάννουλη, καθ' οδόν προς τον Τύρναβο.

21/3/1999: Λόγω οικονομικών εκκρεμοτήτων η ομάδα στερήθηκε του δικαιώματος να αγωνιστεί στον εκτός έδρας αγώνα με τον Παναιτωλικό και ηττήθηκε άνευ αγώνα.

6/3/2002: Η ΑΕΛ, παρουσία 120 περίπου οπαδών της, ηττήθηκε στην Κρύα Βρύση από τον τοπικό Απόλλωνα με 2–0. Αυτή η ήττα και κυρίως η εμφάνιση οδήγησαν τους οπαδούς της ομάδας στη διακοπή της προπόνησης ζητώντας εξηγήσεις, με αποτέλεσμα την απομάκρυνση του τότε προπονητή Βαγγέλη Βουρούκου.

30/7/2002: Με την υπ’ αριθμόν 583/02 απόφαση του Εφετείου Λάρισας η ΠΑΕ ΑΕΛ τέθηκε σε καθεστώς ειδικής εκκαθάρισης. Ο στόχος που είχε βάλει ο τότε χορηγός και μετέπειτα μεγαλομέτοχος της ομάδας Νίκος Σωτηρούλης, με κύριο εκφραστή της προσπάθειας αυτής τον αείμνηστο Γιώργο Κατσογιάννη στέφθηκε με επιτυχία.

28/5/2003: Η ΑΕΛ σε έναν κρίσιμο αγώνα, απέσπασε εκτός έδρας ισοπαλία 3–3 από τον Α.Ο. Χανιά και με τη νίκη της 1–0 παρουσία 10.000 οπαδών της την επόμενη αγωνιστική (1/6/2003) επί της Νίκης Βόλου στο Αλκαζάρ σώθηκε από τον υποβιβασμό της στη Δ' Εθνική. Μια χρονιά που ξεκίνησε με τεράστια προβλήματα τα οποία αυξήθηκαν καθώς στην πρεμιέρα του πρωταθλήματος τιμωρήθηκε με αφαίρεση 3 βαθμών και κατοχύρωση του αγώνα με 2–0 υπέρ των Λύκων Καλοχωρίου διότι θεωρήθηκε υπαίτια για τη διακοπή του συγκεκριμένου αγώνα στο Καλοχώρι της Θεσσαλονίκης (ο επόπτης Κλημαντάκης τραυματίστηκε από αντικείμενο που προήλθε από τους οπαδούς της ομάδας στο 81’ και ενώ το σκορ ήταν 1–1), ολοκληρώθηκε με τις λιγότερες δυνατές απώλειες.

4/10/2007: Η ΑΕΛ μπορεί να ηττήθηκε με 2–1 αλλά σφράγισε στο Ίγουντ Παρκ του Μπλάκμπερν τη σπουδαία πρόκριση στους ομίλους του κυπέλλου UEFA μπροστά σε περίπου 2.000 οπαδούς της, καθώς στον πρώτο αγώνα στο Πανθεσσαλικό Στάδιο είχε επικρατήσει με 2–0. Στη συνέχεια αντιμετώπισε για τη φάση των ομίλων της διοργάνωσης τις Έβερτον (εκτός), Ζενίτ Αγίας Πετρούπολης (εντός), Άλκμααρ (εκτός) και Νυρεμβέργη (εντός). Ειδικότερα οι εμφανίσεις απέναντι στην Έβερτον, στη μετέπειτα νικήτρια της διοργάνωσης Ζενίτ  και στην Άλκμααρ εντυπωσίασαν, άσχετα αν δεν κατακτήθηκε κάποιος βαθμός.

16/7/2009: Η ΑΕΛ συμμετέχοντας στο Γιουρόπα Λιγκ (πρώην κύπελλο UEFA) αντιμετώπισε στο Ρέικιαβικ της μακρινής Ισλανδίας την τοπική ομάδα και ηττήθηκε με 2–0. Η έκπληξη ολοκληρώθηκε στις 23/07/2009 στο στάδιο Αλκαζάρ όταν στον επαναληπτικό αγώνα οι ερασιτέχνες Ισλανδοί ποδοσφαιριστές απέσπασαν ισοπαλία με 1–1 αποκλείοντας την ΑΕΛ.

10/8/2009: Μετά από προσπάθεια πέντε ετών εκδόθηκε η υπ’ αριθμόν 220/09 οικοδομική άδεια που έδωσε στην ΑΕΛ τη δυνατότητα να ξεκινήσει τα έργα για την ανέγερση του νέου γηπέδου στον Πυρήνα Β’ της περιοχής Μεζούρλο της Λάρισας.

16/11/2010: Ο Μεξικανός ποδοσφαιριστής Αντόνιο ντε Νίγκρις απεβίωσε στα 31 του χρόνια λόγω επιπλοκών στο καρδιοαναπνευστικό του σύστημα. Ο παίκτης είχε αισθανθεί δυσφορία στον ύπνο του και η γυναίκα του κάλεσε το ασθενοφόρο. Ο επιθετικός της ΑΕΛ όμως εξέπνευσε στον δρόμο για το νοσοκομείο. Το τραγικό της υπόθεσης είναι ότι ο Μεξικανός παίκτης γνώριζε το πρόβλημα υγείας που είχε και παρόλα αυτά συνέχιζε να αγωνίζεται.

13/8/2010: Ο μέχρι το 2008 ποδοσφαιριστής της ΑΕΛ Παναγιώτης Μπαχράμης έχασε τη ζωή του σε θαλάσσιο δυστύχημα.

23/11/2010: Ολοκληρώθηκε η κατασκευή του νέου υπερσύγχρονου γηπέδου «AEL FC Arena» χωρητικότητας 16.118 θέσεων. Η χρήση και διαχείριση του γηπέδου παραχωρήθηκε για 49 χρόνια σε ιδιωτική εταιρεία.

### Υποβιβασμός και δεύτερη επιστροφή (Δεκαετία 2010)
Την περίοδο 2010–11, η ΑΕΛ τερμάτισε 15η στην Α' Εθνική (τελικά κατατάχθηκε 14η λόγω του απευθείας υποβιβασμού του Ηρακλή Θεσσαλονίκης) και υποβιβάστηκε στη Β' Εθνική. Τα σοβαρά οικονομικά προβλήματα που αντιμετώπισε τα επόμενα χρόνια ο σύλλογος, τον οδήγησαν την περίοδο 2013–14 να μην αγωνιστεί στη Β' Εθνική, στην οποία έπρεπε κανονικά να λάβει μέρος, αλλά να συμμετάσχει στην πρώτη τη τάξει ερασιτεχνική κατηγορία, στη Γ' Εθνική και να χρεοκοπήσει ως Ποδοσφαιρική Ανώνυμη Εταιρεία (Π.Α.Ε.), ώστε να απαλλαγεί από το μεγαλύτερο μέρος των χρεών της. Η AEΛ κατέκτησε εύκολα την άνοδό της την επόμενη χρονιά (2013–14), ενώ δύο χρόνια αργότερα (2015–16) κατέλαβε την πρώτη θέση της Β' Εθνικής, εξασφαλίζοντας την επιστροφή της στην Α' Εθνική έπειτα από έξι χρόνια απουσίας της.

### Υποβιβασμός, αλλαγή ιδιοκτησίας και αήττητη επάνοδος (Δεκαετία 2020)
Την περίοδο 2020–21, η ΑΕΛ τερμάτισε στην τελευταία θέση στη Σούπερ Λιγκ 1 και υποβιβάστηκε στη Σούπερ Λιγκ 2 μετά από 5 συνεχόμενες παρουσίες. Στη Σούπερ Λιγκ 2 αγωνίστηκε από την σεζόν 2021–22 έως την σεζόν 2024–25. Τον Ιούνιο του 2022, ο Αλέξης Κούγιας ανακοίνωσε την αποχώρησή του από την ΑΕΛ και την μεταβίβαση των μετοχών του στον Λαρισαίο επιχειρηματία, Αχιλλέα Νταβέλη. 

Την περίοδο 2024–25 η Α.Ε.Λ. τερμάτισε στην 1η θέση όντας αήττητη, τόσο στην κανονική διάρκεια όσο και στα πλέι-οφ, και κατέκτησε την άνοδο στην Σούπερ Λιγκ 1 μετά από 4 χρόνια, με πρώτο σκόρερ εκείνης της περιόδου τον Γιάννη Πασά, που είχε στο ενεργητικό του 24 γκολ στο πρωτάθλημα της Σούπερ Λιγκ 2.

## Ποδοσφαιρική Ανώνυμη Εταιρεία
### Ιδιοκτησία
* Το 10% των μετοχών ανήκει (βάσει νόμου) στο ιδρυτικό αθλητικό σωματείο «Α.Ε.Λ.».
* Το 70% των μετοχών ανήκει στον Λαρισαίο επιχειρηματία Αχιλλέα Νταβέλη και το 19,71% των μετοχών ανήκει στον Λαρισαίο επιχειρηματία Γιάννη Νταβέλη.

### Διοίκηση

### Επωνυμία
Η επωνυμία της Ποδοσφαιρικής Ανώνυμης Εταιρείας (Π.Α.Ε.), απαραίτητης για τη συμμετοχή της ομάδας σε επαγγελματική εθνική κατηγορία, έχει αλλάξει με το πέρασμα των χρόνων ως ακολούθως:
* Α.Ε.Λ. Π.Α.Ε. (1979–2004)
* Α.Ε.Λ. 1964 Π.Α.Ε. (2004–2013)
* Α.Ε.Λ. Π.Α.Ε. (2014–Σήμερα)

### Διατελέσαντες Πρόεδροι

## Έμβλημα – Χρώματα
### Εξέλιξη του εμβλήματος
Έμβλημα της Α.Ε. Λάρισας είναι το άλογο, όπως και της πόλης της Λάρισας. Ο Τάσος Σουφλιάς, γυμναστής και αναμορφωτής των ακαδημιών της ΑΕΛ την περίοδο 1967-1974 και έπειτα διοικητικό μέλος, υπήρξε και ο εμπνευστής του σήματος της ΑΕΛ. Όπως δήλωσε σε συνέντευξή του στην εφημερίδα Match, στις 30 Απριλίου 2006, ήθελε το άλογο της ΑΕΛ να μοιάζει στον Βουκεφάλα. Το 2013 προστέθηκαν τρία αστέρια. Ακολουθούν ορισμένες εκδοχές του εμβλήματος του συλλόγου όπως αυτό εξελίχθηκε ως σήμερα:


Αρχείο:Ael-1964.svg|1964–1969
Αρχείο:Έμβλημα ΛΑΡΙΣΑ ΠΑΕ 1982-1985.svg|1982–1985
Αρχείο:Έμβλημα ΛΑΡΙΣΑ ΠΑΕ 1986-1988.svg|1985–1987
Αρχείο:Έμβλημα ΛΑΡΙΣΑ Π.Α.Ε 1987-1993.svg|1987–1993
Αρχείο:Έμβλημα Π.Α.Ε. ΛΑΡΙΣΑ 1993-1997.svg|1993–1997
Αρχείο:AEL Larissa FC Logo.svg|2013–σήμερα


### Εμφανίσεις
Τα χρώματα της Α.Ε.Λ. είναι το βυσσινί και το λευκό.

**Κύρια**

**Εναλλακτική**

## Γήπεδο
Το AEL FC Arena είναι το γήπεδο της Α.Ε.Λ. Είναι ένα γήπεδο 3 αστέρων σύμφωνα με την UEFA και έχει χωρητικότητα 16.118 θέσεων, όλων στεγασμένων. Το AEL FC Arena λειτουργεί πέρα από ποδοσφαιρικό γήπεδο και ως χώρος διασκέψεων και μουσικών συναυλιών. Η κατασκευή του γηπέδου διήρκησε 14 μήνες, ξεκινώντας τον Σεπτέμβριο του 2009 και τελειώνοντας στα τέλη Νοεμβρίου του 2010. Από το 2020 έως το 2023 η ΑΕΛ αγωνιζόταν στο Στάδιο Αλκαζάρ λόγω οικονομικών προβλημάτων. Το 2023, επέστρεψε στο AEL FC Arena.

## Χορηγίες

## Τίτλοι – Διακρίσεις
Η Α.Ε.Λ. έχει κατακτήσει: 
* 1 **[[Πρωτάθλημα Ελλάδας ποδοσφαίρου ανδρών|Πρωτάθλημα Ελλάδας]]** (1987–88)
* 2 **[[Κύπελλο Ελλάδας (ποδόσφαιρο ανδρών)|Κύπελλα Ελλάδας]]** (1984–85, 2006–07)

Σε μικρότερες κατηγορίες:
* 5 πρωταθλήματα Β΄ Κατηγορίας (1972–73, 1977–78, 2004–05, 2015–16, 2024–25).
* Το πρωτάθλημα Β΄ Κατηγορίας 2024–25 ήταν το πρώτο αήττητο πρωτάθλημα Β΄ Κατηγορίας και μοναδικό μέχρι σήμερα.
* 1 Σούπερ Καπ Σούπερ Λιγκ 2 (2025)
* 1 πρωτάθλημα Γ΄ Κατηγορίας (2013–14 (2ος όμιλος))
* 1 Κύπελλο Γ΄ Κατηγορίας (2013–14, το πρώτο του θεσμού)
* 1 Σούπερ καπ ερασιτεχνών (2014)

Έχει επίσης τις ακόλουθες διακρίσεις  
* 1 δεύτερη θέση στο Πρωτάθλημα Ελλάδας (1982–83)
* 2 συμμετοχές σε τελικούς Κυπέλλου Ελλάδας (1981–82 και 1983–84)
* 4 συμμετοχές σε Ημιτελικούς Κυπέλλου Ελλάδας (1987–88, 1988–89, 2005–06, 2017–18 )
* 9 συμμετοχές σε προημιτελικούς Κυπέλλου Ελλάδας (1979–80, 1986–87, 1989–90, 1990–91, 1992–93, 1993–94, 1994–95, 2004–05, 2007–08)
* Φάση των 8 στο Κύπελλο Κυπελλούχων Ευρώπης 1984–85
* Συμμετοχή στον πρώτο γύρο στο Κύπελλο Πρωταθλητριών Ευρώπης 1988–89
* 2 συμμετοχές σε τελικούς Σούπερ Καπ Ελλάδας (1988, 2007)

## Οι αγώνες στις ευρωπαϊκές διοργανώσεις
[thumb|180px|Οπαδοί της ΑΕΛ στην Ολλανδία, στον αγώνα της ομάδας με την [ΑΖ Άλκμααρ.]]

Η Α.Ε.Λ. εξασφάλισε για πρώτη φορά την έξοδό της στις ευρωπαϊκές διοργανώσεις για το κύπελλο UEFA την περίοδο 1983–84 όταν αποκλείστηκε από την ουγγρική Χόνβεντ (2–0, 0–3 παρ.). Στο κύπελλο Κυπελλούχων την περίοδο 1984–85 έφτασε μέχρι τον προημιτελικό του θεσμού για να αποκλειστεί (0–0 εντός και 0–1 εκτός) από την Ντιναμό Μόσχας.

Την αμέσως επόμενη χρονιά αποκλείστηκε (1–1 εντός και 0–1 εκτός) από την πανίσχυρη τότε και μετέπειτα κυπελλούχο Σαμπντόρια.

Στις 20 Σεπτεμβρίου 2007 η ΑΕΛ σημείωσε τη μεγαλύτερη νίκη της σε ευρωπαϊκό επίπεδο στο Πανθεσσαλικό Στάδιο με 2–0 επί της αγγλική Μπλάκμπερν για τα προκριματικά του κυπέλλου UEFA, μια νίκη που της έδωσε την πρόκριση, παρά την ήττα στον επαναληπτικό αγώνα με 2–1. Στη συνέχεια αγωνίστηκε στη φάση των ομίλων απέναντι στις Άλκμααρ, Νυρεμβέργη, Ζενίτ Αγίας Πετρούπολης και Έβερτον.

Την περίοδο 2009–10 έγινε η πρώτη ελληνική ομάδα που συμμετείχε στο νεοσύστατο τότε Europa League και συγκεκριμένα στον 2ο προκριματικό γύρο όπου αποκλείστηκε από την ισλανδική Ρέικιαβικ με ήττα 0–2 εκτός και ισοπαλία 1–1 στο Αλκαζάρ.

### Σύνολο ευρωπαϊκών συμμετοχών

### Στο Βαλκανικό Κύπελλο

## Παρουσία ανά έτος

### Σύνολα συμμετοχών στα εθνικά πρωταθλήματα

## Ακαδημία Ποδοσφαίρου Α.Ε.Λ.
### Ιστορία
Την περίοδο 1971–72, οι προπονητές Τάσος Σουφλιάς και Γιώργος Τσαλόπουλος δέχονται την “εντολή” του Αντώνη Καντώνια, να οργανώσουν τις πρώτες “ακαδημίες” της ΑΕΛ ή καλύτερα τα μικρά τμήματα της ηλικιακής ομάδας 9 ως 14 ετών με σκαόυτινγκ στις αλάνες της πόλης. Από τους πρώτους που ξεχώρισαν ήταν οι Χρήστος Ανδρεούδης και Δημήτρης Κουκουλίτσιος. Η πρώτη ομάδα της ακαδημίας με προπονητή τον Σουφλιά Τάσο, είχε τους εξής νεαρούς ποδοσφαιριστές: Βουλγαράκης Βασ., Κουκουλίτσιος Δημ, Ζάμπρος Νικ., Ψαρράς Ιώβ, Ζυγελόπουλος Θεοδ (τερμ.). Κανιάς Βασ., Μήλιος Γιώργος, Κέμμος Κώστας (τερμ.), Σουλούκος Σωτ, Βαλάσης Στέφανος, Νούσιας Θεοδ., Δασκαλόπουλος Τάσ., Στραβοσνίχης, Σελιώνης Ηλίας, Μήλιος Βασ., Τζιόλας Δημ, Ανδρεούδης Χρήστ., Μονάντερος Οδυσσέας. Οι παίκτες χωρίζονταν σε λευκούς και κόκκινους και αγωνίζονταν στο ξερό Αλκαζάρ, πριν τους αγώνες της ΑΕΛ, σε ένα ιδιαίτερο ντέρμπι των καλύτερων από κάθε γειτονιά. Την προσπάθεια αυτή, συνέχισε στο πέρασμα του χρόνου ο προπονητής Ανέστος.

### Τα τελευταία χρόνια
Τα τμήματα υποδομής ποδοσφαίρου της Α.Ε.Λ. για την αγωνιστική περίοδο 2015–16 απαριθμούσαν περίπου 220 παιδιά (συμπεριλαμβανομένης και της ομάδας νέων) ηλικίας 5 μέχρι 19 ετών. Τα γραφεία, τα αποδυτήρια και οι αποθηκευτικοί χώροι της ακαδημίας ποδοσφαίρου βρίσκονται στη Θύρα–3 του ιστορικού σταδίου «Αλκαζάρ» και η έδρα των μεγαλύτερων ηλικιακά τμημάτων τα βοηθητικά του Αλκαζάρ, τα γήπεδα «Γ. Μητσιμπόνας». Τα μικρότερα ηλικιακά τμήματα έχουν έδρα τα γήπεδα του «Athletic Hall» (όπισθεν νέου κοιμητηρίου). Προπονητές στα τμήματα υποδομής είναι οι Ιωάννης Βασιλείου (αρχιπροπονητής), Αθανάσιος Κυριιλλίδης, Βασίλειος Πάνος, Κων/νος Γούλας, Κώστας Κολομητρούσης, Χρήστος Μιχαήλ (τερματοφυλάκων) και Τριαντάφυλλος Οικονόμου (γυμναστής φυσικής κατάστασης). Σκοποί της ακαδημίας είναι η σωστή εκμάθηση του αθλήματος, η διαμόρφωση χαρακτήρων με αρχές και η ανάδειξη ποδοσφαιριστών για την ανδρική ομάδα της Α.Ε.Λ.

Από τις ακαδημίες της ΑΕΛ αναδείχθηκαν αρκετοί ποδοσφαιριστές όπως οι Δημήτρης Κουκουλίτσιος, Κώστας Κοταρέλας, Αλέκος Τζανής, Άγγελος Γεωργίου, Σωτήρης Τσιλούλης, Νίκος Καρανίκας και άλλοι.

## Οπαδοί

Ο γνωστότερος σύνδεσμος φιλάθλων της Α.Ε.Λ. είναι οι «MONSTERS». Ιδρύθηκαν στις 31 Μαρτίου 1982 και έκαναν την πρώτη παρουσία τους στη θύρα 1 του σταδίου Αλκαζάρ στον αγώνα κυπέλλου ενάντια στον Διαγόρα. Πολύ αργότερα, για λίγα χρόνια, εξαναγκάστηκαν σε μετακόμιση στη θύρα 8 του σταδίου Αλκαζάρ έπειτα από απόφαση της αστυνομίας. Στο νέο γήπεδο της Α.Ε.Λ., το AEL FC Arena, συγκεντρώνονταν στη θύρα 1. Υπάρχει η φιλία με τους Ultras '94 της γερμανικής Νυρεμβέργης Παραρτήματα του Συνδέσμου των Monsters υπάρχουν στον Τύρναβο και τον Αμπελώνα. Άλλοι σύνδεσμοι είναι: ο Σ.Φ. Αλκαζάρ, Βυσσινί Αμαζόνες και ΑΕΛ Athens Club 1998,ο οποίος ιδρύθηκε το 1998 και στεγάζεται στο κέντρο της Αθήνας,είναι ο δεύτερος σύνδεσμος σε χρόνια και από την αρχή της λειτουργίας του μέχρι και σήμερα κρατάει όρθια την σημαία της ΑΕΛ,διατηρώντας αναλλοίωτες στο πέρασμα των χρόνων,Αρχές και Αξίες.Έχει συνεχή δράση και παρουσία όπου παίζει η ομάδα και πολλές φορές έχει βρεθεί να είναι ο μοναδικός πυρήνας οπαδών της ΑΕΛ σε απομακρυσμένα γήπεδα ανα την επικράτεια.

Ο σύνδεσμος όμως έχει και κοινωνική ευαισθησία με την ίδρυση της Τράπεζας Αίματος με την επωνυμία "Σ.Φ ΑΕΛ ATHENS CLUB 1998- ΜΠΛΙΩΝΑΣ" και έδρα το Λαϊκό Νοσοκομείο Αθηνών
.Επίσης σύνδεσμοι λειτουργούν στον Παλαμά Καρδίτσας, στην Αιγάνη Λάρισας, στη Φαρκαδόνα Τρικάλων ενώ μεγάλη βάση οπαδών της Α.Ε.Λ. υπάρχει και σε άλλες πόλεις της Ελλάδας (Ιωάννινα, Ορεστιάδα, Θεσσαλονίκη κ.α.) όπου υπάρχουν πολλοί Λαρισαίοι φοιτητές και στρατιωτικοί,αλλά και ντόπιοι υποστηρικτές της.Ενδεικτικά, μέχρι πρόσφατα λειτουργούσαν σύνδεσμοι στη Ρόδο και την Ορεστιάδα. Από το 2016 και έπειτα ο γνωστός σύνδεσμος Monsters έχει αναστείλει τη λειτουργία του λόγω των έντονων αντιπαραθέσεων που υπήρξαν και υπάρχουν με την διοίκηση της ΑΕΛ.

## Οι μεγαλύτεροι μέσοι όροι εισιτηρίων

Η ΑΕΛ συγκαταλέγεται στις παραδοσιακές δυνάμεις του ελληνικού ποδοσφαίρου με έντονη και σταθερή στήριξη από το φίλαθλο κοινό της Λάρισας και της ευρύτερης περιοχής της Θεσσαλίας. Ιστορικά, η δυναμική της ομάδας αποτυπώνεται και στους εντυπωσιακούς μέσους όρους εισιτηρίων, ιδίως κατά τις δεκαετίες του 1980 και του 1970, όταν η ΑΕΛ διεκδικούσε σταθερά υψηλές θέσεις στη βαθμολογία της Α’ Εθνικής και σημείωσε κορυφαίες πορείες.

Η σεζόν 1987–88, κατά την οποία η ομάδα κατέκτησε το πρωτάθλημα Ελλάδας, αποτελεί την περίοδο με τον υψηλότερο μέσο όρο εισιτηρίων στην ιστορία του συλλόγου. Η μαζική παρουσία του κόσμου στο στάδιο Αλκαζάρ κατά τα εντός έδρας παιχνίδια εκείνης της σεζόν αντικατοπτρίζει τον ενθουσιασμό, τη συσπείρωση και την αγωνιστική επιτυχία που χαρακτήριζαν την ομάδα.

Στον παρακάτω πίνακα καταγράφονται οι δέκα κορυφαίες χρονιές ως προς τον μέσο όρο εισιτηρίων στους εντός έδρας αγώνες πρωταθλήματος (δεν περιλαμβάνονται οι αγώνες Κυπέλλου και Ευρωπαϊκών διοργανώσεων). Ο πίνακας αποτυπώνει τη μαζικότητα και τη διαχρονική παρουσία των φιλάθλων της ΑΕΛ στις εξέδρες, ακόμα και σε περιόδους πέραν των μεγάλων διακρίσεων.

## Στατιστικά
* Πρώτος σκόρερ: Γιάννης Βαλαώρας 73
* Πρώτος σε συμμετοχές: Γιάννης Γκαλίτσιος 395
* Μεγαλύτερη νίκη: Α.Ε.Λ. – Α.Ο. Καβάλα 8–2
* Περισσότερες νίκες σε μία περίοδο: 18 (1982–83, 1987–88)
* Λιγότερες νίκες σε μία περίοδο: 5 (1974–75, 2010–11)

## Αξιόλογοι ποδοσφαιριστές
Από τις τάξεις της Α.Ε.Λ. έχουν περάσει και αναδειχτεί πολλοί μεγάλοι Έλληνες και ξένοι ποδοσφαιριστές. Το 2019, αναδείχθηκε η κορυφαία 11αδα στην ιστορία των 55 χρόνων της ΑΕΛ, κατόπιν ψηφοφορίας (σύστημα 4-3-3) και τεράστια συμμετοχή διαδικτυακά: Προπονητής ο Γιάτσεκ Γκμοχ και πρόεδρος ο Στέλιος Καντώνιας. Πρώτος σε ψήφους αναδείχθηκε ο Γιώργος Μητσιμπόνας και μετά ο Τουμέρ Μετίν.

Στη ψηφοφορία βρέθηκαν και οι:

Αλλοι αξιόλογοι ποδοσφαιριστές:


File:Teofanis Gekas'13.JPG|Φάνης Γκέκας
File:Fotakis.JPG|Γιώργος Φωτάκης
File:Stelios Giannakopoulos 2008.jpg|Στέλιος Γιαννακόπουλος
File:Динамо-Панатинаикос (6).jpg|Στέφανος Κοτσόλης
File:Dimitris Salpingidis.jpg|Δημήτρης Σαλπιγγίδης
File:Geremi 2.jpg|Τζέρεμι
File:Laurent Robert.jpeg|Λοράν Ρομπέρ
File:Solano.JPG|Νολμπέρτο Σολάνο
File:Sasa Ilic and Fan.JPG|Σάσα Ίλιτς
File:KamilContofalsky.jpg|Καμίλ Τσοντοφάλσκι
File:Aleksandar Radosavljevic.jpg|Αλεξάνταρ Ραντοσάβλιεβιτς
File:Mirnes Šišić.jpg|Μίρνες Σίσιτς
File:Helder Cristovao 290515.jpg|Χέλντερ
File:BoaMorte0510.jpg|Λουί Μπόα Μόρτε
File:Daniel Cousin Hull City v. Aberdeen 1.png|Ντανιέλ Καζίν
File:Facundo Parra.JPG|Φακούντο Πάρρα


## Διατελέσαντες αρχηγοί

## Προπονητές

## Αντιπαλότητες

Από την δεκαετία του 1980 όπου και η ομάδα της ΑΕΛ κατέκτησε τίτλους και έκανε πορεία στην Ευρώπη είχε αντιπαλότητες με άλλες ομάδες της χώρας, τρεις της Αθήνας (το λεγόμενο ΠΟΚ) και δύο της Θεσσαλονίκης. Λόγω του πολύ κόσμου που την ακολουθούσε παντού γίνονταν επεισόδια με αντίπαλους οπαδούς συνέχεια. Συγκεκριμένα, με μια ομάδα της Θεσσαλονίκης έχει την μεγαλύτερη αντιπαλότητα. Αφορμή ήταν ένα τραγικό περιστατικό στο στάδιο Αλκαζάρ με τον θάνατο ενός φιλάθλου της, μετά από άνανδρη εκτόξευση φωτοβολίδας προς την μεριά των οπαδών της από οπαδούς της φιλοξενούμενης ομάδας. Από τη δεκαετία του 1990 και μετά, όπου και λόγω οικονομικών χρεών πήρε την κατηφόρα και βρέθηκε να αγωνίζεται στη Β΄ Εθνική, υπήρξε μια ποδοσφαιρική κόντρα με ομάδες που συμμετείχαν στο πρωτάθλημα από γειτονικούς νομούς του Βόλου, Καρδίτσας, Τρικάλων, χωρίς όμως να φτάνουν την αντιπαλότητα που υπάρχει με τις ομάδες που προαναφερθηκαν πιο πάνω.

## Δείτε επίσης
* Αθλητική Ένωση Λάρισας
* Α΄ Εθνική ποδοσφαίρου ανδρών 1987-1988
* ΑΕΛ κύπελλο 2007
* ΑΕΛ κύπελλο 1985
* ΑΕΛ Ευρώπη
* https://athens-club.com/

## Σημειώσεις


## Παραπομπές


## Πηγές
* Κώστας Αργύρης και Δημήτρης Σακελλάρης, «Η Ιστορία της Α.Ε.Λ. 1964–1998», Εκδόσεις Πρώτη
* Aelole.gr
* Monaxalarissa
* Θεσσαλία tv, Νέος Αγώνα
* ΑΕΛ athens club 1998

## Εξωτερικοί σύνδεσμοι
* 
* 
* Τρέχοντα αποτελέσματα αγώνων της Α.Ε. Λάρισας
* https://athens-club.com/
* Αθλητικό site για την Α.Ε. Λάρισας
* Ενημέρωση μόνο για την Α.Ε. Λάρισας
* Ενημέρωση για την Α.Ε. Λάρισας 24 ώρες το 24ώρο
* LarissaFC το μεγαλύτερο Forum οπαδών της Α.Ε. Λάρισας
* Εθνικό Στάδιο «Αλκαζάρ»
* Οι σημαντικότερες επιτυχίες της Α.Ε. Λάρισας
* Παλαιότερη επίσημη ιστοσελίδα
* Η ιστοσελίδα των MONSTERS
* 1973 - Η πρώτη άνοδος της Λάρισας
* Forum των φιλάθλων και οπαδών της ΑΕΛ
* Σ.Φ. Α.Ε.Λ. «Αλκαζάρ»

*
Κατηγορία:Ποδοσφαιρικές ομάδες Ελλάδας
Κατηγορία:Ιδρύσεις ποδοσφαιρικών ομάδων το 1964